দ্রব্যমূল্য সহনীয় রাখতে প্রধানমন্ত্রী যে শ্রম দিচ্ছেন, এটা বিরল ঘটনা: কাদের
আজকে সারা বিশ্বই বলতে গেলে একটা রণক্ষেত্রে রূপ নিয়েছে মন্তব্য করে আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, দ্রব্যমূল্য একটা সহনীয় অবস্থায় বিরাজমান রাখার জন্য যে শ্রম দিচ্ছেন প্রধানমন্ত্রী, এটা বিরল ঘটনা।
তিনি আরও বলেন, 'ঈদে অর্থপ্রবাহ বৃদ্ধি পাওয়ার কারণে আমাদের অর্থনীতি কিছুটা চাঙ্গা হয়েছে।'
আজ মঙ্গলবার দুপুরে রাজধানীর ধানমন্ডিতে আওয়ামী লীগের সভাপতির রাজনৈতিক কার্যালয়ে আয়োজিত সংবাদ সম্মেলনে তিনি এ কথা বলেন।
ওবায়দুল কাদের বলেন, 'এবার ঈদ পালন শেষে মানুষ মোটামুটি স্বস্তিতে কর্মস্থলে ফিরতে পারছে। ফিরতি পথে মহাসড়কে যানজট তেমন একটা নেই।'
তিনি বলেন, 'আগামী ৮ মে প্রথম ধাপে ১৫০টি উপজেলা নির্বাচন হবে। যেখানে দলীয় প্রতীক থাকছে না। প্রধানমন্ত্রী নির্দেশ দিয়েছেন, মন্ত্রী-এমপিদের নির্বাচনে প্রভাব বিস্তার না করতে। নির্বাচন যাতে সুষ্ঠু ও শান্তিপূর্ণ পরিবেশে অনুষ্ঠিত হয়, কেউ কোনো প্রকার হস্তক্ষেপ করবে না। এটা প্রধানমন্ত্রীর নির্দেশ, প্রশাসনও কোথাও কোনো প্রকার হস্তক্ষেপ করবে না। নির্বিঘ্নে ভোটদানের ব্যবস্থা করেছে নির্বাচন কমিশন।'
তিনি বলেন, 'বিএনপি প্রকাশ্যে উপজেলা নির্বাচনের বিরোধিতা করলেও আমাদের জানা মতে, স্থানীয় পর্যায়ে তাদের অনেকেই নির্বাচনে অংশ নিচ্ছে।'
যুক্তরাষ্ট্রের আটলান্টিক কাউন্সিলের স্বাধীনতা সূচক প্রকাশ করেছে ঢাকায় মার্কিন দূতাবাস, সেখানে বাংলাদেশের অবস্থান ২৫ ধাপ পিছিয়েছে। পিটার হাস বলেছেন, সমৃদ্ধি ও সুযোগ সৃষ্টি করতে বাংলাদেশের সঙ্গে কাজ করতে চায়। আটলান্টিক সূচকে বাংলাদেশ ২৫ ধাপ পেছাল এবং গত ২২ বছর ধরে ক্রমাগত পিছিয়ে যাচ্ছে, এখান থেকে উত্তরণে জন্য সরকারের কী পদক্ষেপ জানতে চাইলে আওয়ামী লীগ সাধারণ সম্পাদক গণমাধ্যমকর্মীদের বলেন, 'এটাই সত্য তা তো আমরা মেনে নিচ্ছি না! আমি মান্যবর রাষ্ট্রদূতকে জিজ্ঞাসা করতে চাই, আপনার নিজের দেশ গণতন্ত্রে কত ধাপ পিছিয়েছে? সেটার জবাব আগে দিন।'

আজকে সারা বিশ্বই বলতে গেলে একটা রণক্ষেত্রে রূপ নিয়েছে মন্তব্য করে আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, দ্রব্যমূল্য একটা সহনীয় অবস্থায় বিরাজমান রাখার জন্য যে শ্রম দিচ্ছেন প্রধানমন্ত্রী, এটা বিরল ঘটনা।